次韻奉答楊判官繼甫
作者：周孚
朝代：宋

paragraphs: 向君官昇今復滁，十年兩地無此儒。
喧啾蹇吃方一區，君自鵠白渠自烏。
士安門人有摯虞，斯文灰冷今復蘇。
胸次與古真合符，鄙夫濩落世所無。
逃禪政自縈瓠壺，豈有筆力凌三都。
老傖人方笑玄謨，愧君清坐客歌呼。
君才如魯我則邾，氣味莫間沂與洙。
甲辰雖俱那得如，蒼髯直幹霜不枯。
歸來破屋從繩樞，飛騰付君吾敢諛。